സാങ്ക്ഷി കോട്ട

മഹാരാഷ്ട്രയിലെ റായ്ഗഡ് ജില്ലയിലെ പെൻ താലൂക്കിൽ സ്ഥിതി ചെയ്യുന്ന ഒരു കോട്ടയാണ് സാങ്ക്ഷി  കോട്ട.  നിന്ന് 9 കിലോമീറ്റർ (5.6 മൈൽ) അകലെയാണിത്.

ചരിത്രം
ഒരു സാങ്ക് രാജാവാണ് ഈ കോട്ട പണിതത്.  അദ്ദേഹത്തിന് ജഗമാത എന്നൊരു മകളുണ്ടായിരുന്നു. ഒരു യുദ്ധത്തിൽ രാജാവ് കൊല്ലപ്പെട്ടതിനെ തുടർന്ന് ജഗമാത ഈ കോട്ടയിൽ നിന്ന് ചാടി ആത്മഹത്യ ചെയ്തു എന്നതാണ് പ്രശസ്തമായ ഐതിഹ്യം. 

1540-ൽ അഹമ്മദ്‌നഗറിലെ നിസാംഷാ ഗുജറാത്തിലെ സുൽത്താനിൽ നിന്ന് ഈ കോട്ട പിടിച്ചെടുത്തു. പോർച്ചുഗീസുകാരുടെ സഹായത്തോടെ ഗുജറാത്ത് സുൽത്താൻ ഇത് തിരികെ പിടിച്ചെടുത്തു. തുടർന്നു ഈ കോട്ടയെ നിസാം ആക്രമിക്കുമെന്ന് കരുതിയ ഗുജറാത്ത് സുൽത്താൻ ഈ കോട്ട പോർച്ചുഗീസുകാർക്ക് കൈമാറിയ ശേഷം ഗുജറാത്തിലേക്ക് പലായനം ചെയ്തു. നിസാമിന്റെ സൈന്യം പതിവായി നടത്തിയ ആക്രമണങ്ങൾ കാരണം പോർച്ചുഗീസുകാർ കർണാല കോട്ടയ്‌ക്കൊപ്പം സാങ്ക്ഷി കോട്ടയും നിസാമിൽ നിന്ന് വില കൊടുത്ത് വാങ്ങി.

ഘടന
സമുദ്രനിരപ്പിൽ നിന്നും 850 അടി ഉയരത്തിലാണ് ഈ കോട്ട നിൽക്കുന്നത്. ഇന്നത്തെ നിലയിൽ ഈ കോട്ടയിൽ കൊത്തളങ്ങളോ കവാടങ്ങളോ ഇല്ല. പക്ഷേ ഇവിടെ പാറയിൽ കൊത്തിയുണ്ടാക്കിയ ധാരാളം ജലസംഭരണികളും ഒരു ചെറിയ ഗുഹയും ഉണ്ട്. കോട്ടയിലേക്ക് കയറുന്നത് പരുക്കൻ പാറക്കെട്ടുകൾക്കിടയിലൂടെയാണ്. കോട്ട സ്ഥിതി ചെയ്യുന്ന മലയുടെ അടിവാരത്തായി ബദ്‌റുദ്ദീൻ ദർഗ സ്ഥിതി ചെയ്യുന്നു. മുകളിലേക്കുള്ള വഴിയിൽ ഗജിഷാ ടാങ്ക് എന്നറിയപ്പെടുന്ന ഒരു ജലസംഭരണി ഉണ്ട്.  ഈ കോട്ടയുടെ മുകളിൽ നിന്ന് കർണാല, മണിക്ഗഡ്, സാഗർഗഡ് തുടങ്ങിയ നിരവധി കോട്ടകൾ കാണാം.

എത്തിച്ചേരേണ്ട വിധം
മുംബൈയിൽ നിന്നും 56 കി.മീ. ദൂരത്താണ് ഈ കോട്ട. പെൻ നഗരത്തിൽ നിന്നും 9 കി.മീ. ദൂരമുണ്ട്. ഒരു ഹ്രസ്വദൂര ട്രെക്കിംഗിനായി സഞ്ചാരികൾ ഇവിടെ എത്താറുണ്ട്. മുംബൈ-ഗോവ NH66 ഹൈവേയിൽ നിന്നും ഏകദേശം 6 കി.മീ. അകലെയുള്ള ബളാവലി ഗ്രാമത്തിൽ നിന്നുമാണ് ട്രെക്കിംഗ് ആരംഭിക്കുന്നത്.https://www.treksandtrails.org/tours/sankshi-fort-trek-85279

അവലംബം

വർഗ്ഗം:മഹാരാഷ്ട്രയിലെ കോട്ടകൾ